### О Б Р А З Л О Ж Е Њ Е

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Имајући у виду позитивно искуство из досадашње сарадње, као и чињеницу да боље познавање језика и културе народа друге уговорне стране код оба народa може дати драгоцен допринос даљем учвршћивању културних веза између две државе, руковођене жељом да се кроз делатност Немачке школе у Београду допринесе продубљивању културних веза између Републике Србије и Савезне Републике Немачке, као и узајамном упознавању историје и културе, Влада Савезне Републике Немачке иницирала је потписивање Споразума.

Предметним Споразумом, утврђује се правни основ, правни статус и организациона структура Немачке школе у Београду. Школи се додељује статус правног лица и предлаже се да се Школа састоји од разреда општеобразовног школског система Савезне Републике Немачке (разреди 1-12) као и од вртића са предшколским васпитањем и образовањем. Делатност Школе обавља се у складу са правним прописима који важе за немачке школе у иностранству. У Школи се стичу степени средњошколског образовања првог степена (*Hauptschulabschluss* након 9 школских година, *Mittlerer Schulabschluss* након 10 школских година), а након 12 школских година немачка матура *(Zeugnis der deutschen allgemeinen Hochschulreife).* Испитима руководи повереник Сталне конференције покрајинских министара културе и просвете Савезне Републике Немачке или директор Школе. Сведочанство о положеној немачкој матури издаје Школа. У Републици Србији се право на упис високошколске установе стиче након извршене нострификације, односно еквиваленције сведочанства о положеној немачкој матури које издаје Школа, у складу са правним прописима Републике Србије.Настава на немачком језику се обавља на основу немачких наставних планова и програма, немачких стручних стандарда и савремених метода наставе и учења. За ученике којима је матерњи језик српски, предмет Српски језик и књижевност предаје се у складу са програмима наставе и учења српског језика Републике Србије. Члановима 4. и 5. Споразума регулише пријем ученика. Школа првенствено прима ученике којима је матерњи језик немачки или српски. Други ученици могу бити примљени уколико испуне прописане захтеве за пријем у Школу уколико капацитети Школе дозвољавају пријем. Члановима 6. и 7. дефинисан је положај и питања овлашћења Школе, одобрење боравка и радна дозвола наставном особљу, другом наставном особљу, другом наставном особљу одобрење привременог боравка, уз могућност продужења. Чланом 8. дефинисано је изузимање од плаћања царина, дажбина, пореза и такси. Ступањем на снагу Споразума дефинисано је чланом 9.

Споразум је потписан у Београду, 25. јануара 2022. године.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Извршавањем Споразума не стварају се финансијске обавезе за Републику Србију.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

За реализацију овог споразума, није потребно обезбедити  средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се Закон усвоји по хитном поступку како би се спречиле штетне последице које могу настати ако се даље буде одлагала ратификација овог споразума, имајући у виду да је Споразум потписан у Београду, још 25. јануара 2022. године а статус Немачке школе и даље је правно нерегулисан.

Доношењем овог закона по хитном поступку обезбеђују се правне претпоставке и за благовремену примену утврђених решења у вези са статусом Немачке школе, пре почетка нове школске године, 1. септембра 2024. године.